钦定古今图书集成/理学汇编/学行典/第184卷 > 华秋
## 钦定古今图书集成/理学汇编/学行典/第184卷 > 华秋

按《隋书孝义传》：“华秋，汲郡临河人也。幼丧父，事母以
孝闻。家贫，佣赁为养。其母遇患，秋容貌毁悴，须鬓顿
改，州里咸嗟异之。及母终之后，遂绝栉沐，发尽秃落，
庐于墓侧，负土成坟。有人欲助之者，秋辄拜而止之。
大业初，调狐皮。郡县大猎，有一兔，人逐之，奔入秋庐
中，匿秋膝下。猎人至庐所，异而免之。自尔此兔常宿”
庐中，驯其左右。郡县嘉其孝感，具以状闻。炀帝降使
劳问，表其门闾。后群盗起，常往来庐之，左右咸相诫
曰：“勿犯孝子。”乡人赖秋而全者甚众。